Jana Maškarová

Gen. JUDr. Jana Maškarová (* 17. september 1975, Čadca) je slovenská policajtka, v súčasnosti prezidentka Policajného zboru. V rokoch 2018 až 2021 bola 1. viceprezidentka Policajného zboru, pôsobila tiež ako námestníčka riaditeľa Národného bezpečnostného úradu. Je prvou ženou v policajnej generálskej hodnosti a zároveň prvou ženou v čele Policajného zboru.

 Životopis 
Jana Maškarová absolvovala v rokoch 19811989 základnú školu v Rakovej, v rokoch 19891993 gymnázium v Čadci, v rokoch 19951996 Strednú odbornú školu Policajného zboru v Pezinku a v rokoch 19992004 Akadémiu Policajného zboru v Bratislave.

 Pôsobenie v Policajnom zbore 
Od októbra 1996 do júla 1997 pracovala ako inšpektorka hliadkovej služby na Obvodnom veliteľstve PZ v Bratislave I. Svoje prijatie do Policajného zboru opísala takto „Absolvovala som niekoľko prijímacích konaní, ale nikdy nás [ženy] nezobrali, hoci som urobila všetky prijímacie pohovory aj telesnú prípravu. Potom, jedného dňa v roku 1995, potrebovali posilniť Bratislavu. Volalo sa to myslím Oddelenie hliadkovej služby. Zobrali naraz 300 policajtov z celého Slovenska a vtedy dostali šancu aj ženy. Bolo nás osem. Šli sme na rok na prípravu do Pezinka, potom nás minister rozkazom 108 policajtov prevelil do Bratislavy, ostatní mali šancu sa vrátiť do okresov, odkiaľ prišli.“

Od júla 1997 do októbra 2002 pôsobila na podobnej pozícii v OO PZ Staré mesto – východ. Následne do júla 2003 pôsobila na rovnakom mieste ako policajný orgán. Od júla 2003 do decembra 2003 bola zástupkyňa riaditeľa pre vyšetrovanie na OO PZ Staré Mesto – západ. Následne rok pôsobila ako vedúca oddelenia skráteného vyšetrovania úradu justičnej a kriminálnej polície Okresného riaditeľstva PZ v Bratislave I. Od januára 2005 do februára 2008 pôsobila ako zástupkyňa riaditeľa odboru skráteného vyšetrovania na OR PZ BA I, od februára 2008 do decembra 2010 tento odbor viedla. Od decembra 2010 do februára 2011 bola vyšetrovateľkou oddelenia ekonomickej kriminality OR PZ BA I.

Od januára 2011 do decembra 2011 pracovala vo funkcii starší vyšetrovateľ špecialista na vtedajšom Úrade boja proti organizovanej kriminalite. Od januára 2012 do decembra 2013 bola zástupkyňa riaditeľa expozitúry Bratislava Národnej kriminálnej agentúry. Od januára 2014 do februára 2017 túto expozitúru viedla. Od februára 2017 do mája 2018 bola zástupkyňa riaditeľa NAKA.

 1. viceprezidentka Policajného zboru 
Ponuku na túto funkciu dostala od vtedajšej ministerky vnútra Denisy Sakovej (vtedy SMER-SD). Vymenovaná bola 30. mája 2018 ako prvá žena vo vedení polície. Miesto 1. viceprezidenta bola prázdne od februára 2018 keď odišiel jej predchodca Jaroslav Málik. Po vymenovaní do funkcie vyhlásila, že nedisponuje zoznamom „naších ľudí“, ktorí by boli nedotknuteľní pre vyšetrovanie. V júli 2021 poprela svedectvo spolupracujúceho obvineného Ľudovíta Makóa, ktorý tvrdil, že Maškarová vynášala informácie z vyšetrovania prípadu pripravovanej vraždy vyšetrovateľa NAKA Jána Čurillu. Kvôli podozreniam nezvažovala odchod z funkcie.

Do generálskej hodnosti bola vymenovaná prezidentom Andrejom Kiskom 28. mája 2019. Stala sa tak prvou ženou v tejto hodnosti v Policajnom zbore. Bola tiež prvá žena vo funkcii viceprezidentky Policajného zboru.

Ako prvá viceprezidentka by po avizovanom odstúpení Petra Kovaříka mala dočasne viesť Policajný zbor. Vedením Policajného zboru bol nakoniec k 20. septemberu 2021 dočasne poverený plk. Štefan Hamran. Jana Maškarová vo funkcii skončila ku koncu roku 2021. 11. januára 2022 Hamran za prvého viceprezidenta Policajného zboru vymenoval Branka Kišša, dovtedajšieho povereného riaditeľa NAKA. Maškarová zo zboru odišla.

 Ďalšie pôsobenie 
Od 1. decembra 2023 Maškarová pôsobí ako námestníčka Národného bezpečnostného úradu. Na úrade „zastreší najmä medzirezortnú spoluprácu a riadenie procesov v oblasti ochrany utajovaných skutočností“. Riaditeľ NBÚ, Roman Konečný pri Maškarovej menovaní uviedol: „Národný bezpečnostný úrad čakajú v nadchádzajúcich rokoch zásadné výzvy a bolo by takpovediac trestuhodné nevyužiť manažérske skúsenosti pani Maškarovej. Reč je o policajtke, ktorá si prešla impozantnou kariérou celou hierarchiou zboru. Je určite vzorom aj pre mnoho žien, ktoré mylne považujú policajný svet za výlučne mužskú doménu.“

 Podozrenia a kontroverzie 
Maškarová je podozrivá z vynášania dôležitých informácií z vyšetrovacích spisov, pričom jeden z najznámejších je prípad, kedy mala poskytovať neoprávnenej osobe informácie v kauze Očistec. Ďalšie podozrenia sa týkali aj iných prípadov kedy došlo k úniku informácií z vyšetrovacích spisov a Maškarová v danom čase pôsobila na vrcholných pozíciách PZ.

Podozreniam z porušovania zákona sa v minulosti nevyhla ani v súvislosti so služobným bytom, ktorý dostala Maškarová a jej manžel Milan Maškara (rovnako funkcionár Policajného zboru) do nájmu za sumu 20 eur, pričom na tento byt nemali nárok.

 Prezidentka Policajného zboru 
27. januára 2025 ju minister vnútra Matúš Šutaj Eštok vymenoval za poverenú prezidentku Policajného zboru. Ako svoju základnú prioritu považuje „zastabilizovať policajný zbor“. Maškarová uviedla: „Dnes je poddimenznovaný. Keď som ja nastupovala, nemali sme také problémy, že policajtov je málo a nie je s kým pracovať. Toto môžeme dosiahnuť len opatreniami v rámci stabilizácie. Piliere, na ktoré sa chcem zamerať sú – motivácia mladých ľudí, dobré platové podmienky, dobrá zdravotnú starostlivosť, podpora v bývaní, efektívny kariérny rast, dôvera verejnosti.“

Za riadnu prezidentku Policajného zboru ju Matúš Šutaj Eštok vymenoval 21. októbra 2025. Stalo sa tak po vypočutí pred Brannobezpečnostným výborom Národnej rady.

 Referencie 

 Externé odkazy 
 Jana Maškarová na webe Klubu Generálov Slovenskej Republiky
 Spravodajstvo týkajúce sa Jany Maškarovej na portáli Teraz.sk TASR
 Spravodajstvo týkajúce sa Jany Maškarovej na portáli agentúry SITA

Kategória:Osobnosti z Čadce
Kategória:Slovenskí policajti
Kategória:Slovenskí policajní generáli
Kategória:1. viceprezidenti Policajného zboru
Kategória:Prezidenti Policajného zboru
Kategória:Absolventi Akadémie Policajného zboru